Document ID: 32007D0068

KOMISIJAS LĒMUMS
(2006. gada 18. decembris)
par Latvijas Republikas lūgumu piemērot samazinātu PVN likmi centralizētajai siltumapgādei un dabasgāzes un elektroenerģijas piegādei mājsaimniecībām
(izziņots ar dokumenta numuru K(2006) 6592)
(Autentisks ir tikai teksts latviešu valodā)
(2007/68/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1977. gada 17. maija Direktīvu 77/388/EEK par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1), un jo īpaši tās 12. panta 3. punkta b) apakšpunktu,
tā kā:
(1)
Latvijas Republika sākotnējā lūgumā, kas Komisijai nosūtīts 2006. gada 19. aprīlī, un oficiālā vēstulē, kura reģistrēta 2006. gada 10. jūlijā, informēja Komisiju par nodomu piemērot samazinātu PVN likmi centralizētajai siltumapgādei un dabasgāzes un elektroenerģijas piegādei mājsaimniecībām. Latvija mājsaimniecības definējusi kā galapatērētājus, ar kuriem līgumi par attiecīgajām piegādēm noslēgti kā ar fiziskām personām.
(2)
Saskaņā ar Pievienošanās līguma VIII pielikumu, atkāpjoties no Direktīvas 77/388/EEK (turpmāk - Sestā PVN direktīva) 12. panta 3. punkta a) apakšpunkta, Latvija līdz 2004. gada 31. decembrim var saglabāt atbrīvojumu no pievienotās vērtības nodokļa attiecībā uz apkures pakalpojumiem mājsaimniecībām. Faktiski Latvija atbrīvojumu no pievienotās vērtības nodokļa mājsaimniecību centralizētajai siltumapgādei saglabājusi arī pēc minētās dienas.
(3)
Latvija vēlas piemērot samazinātu likmi (5 %) centralizētajai siltumapgādei un dabasgāzes un elektroenerģijas piegādēm mājsaimniecībām, izņemot piegādes saimnieciskajai darbībai vai citai profesionālajai darbībai. Šī likme neizkropļo konkurenci un nerada nodokļu izraisītas pārmaiņas mājsaimniecībām pārdotās elektroenerģijas, gāzes vai siltuma patēriņā. Galvenais iemesls ir tāds, ka no tehniskā viedokļa šie trīs ražojumi ir savstarpēji aizvietojamas preces tikai tādā gadījumā, ja tos izmanto apkurei. Turklāt, tā kā samazinātu PVN likmi piemēro tikai mājsaimniecībām, šāda likmes piemērošana nevarētu izkropļot konkurenci attiecībā uz juridiskām personām, kas izmanto tiesības atskaitīt PVN un tādējādi nesedz galīgās PVN izmaksas.
(4)
Turklāt PVN noteikumi attiecībā uz dabasgāzes un elektroenerģijas piegādes vietu, kas noteikti Sestajā PVN direktīvā, tika grozīti ar Padomes Direktīvu 2003/92/EK (2). Dabasgāzes piegādi, izmantojot sadales tīklus, un elektroenerģijas piegādi galaposmā, kad tā no tirgotājiem un izplatītājiem nonāk pie galapatērētājiem, apliek ar nodokļiem tai vietā, kurā klienti faktiski lieto un patērē preces, lai nodrošinātu, ka aplikšana ar nodokļiem notiek tai valstī, kurā notiek faktiskais patēriņš. Kas attiecas uz centralizēto siltumapgādi, tā kā nenotiek pārrobežu darījumi, apgāde ir lokāla un nepastāv konkurences izkropļošanas risks Sestās PVN direktīvas 12. panta 3. punkta b) apakšpunkta nozīmē.
(5)
Plānotais pasākums - samazinātas PVN likmes piemērošana centralizētajai siltumapgādei, dabasgāzes un elektroenerģijas piegādei mājsaimniecībām saskaņā ar Sestās PVN direktīvas 12. panta 3. punkta b) apakšpunktu - attiecas tikai uz piegādi galapatērētājiem un neattiecas uz piegādi nodokļu maksātājiem to komercdarbībai, profesionālajai darbībai vai citai saimnieciskai darbībai.
(6)
Tā kā pasākums attiecas tikai uz piegādēm galapatērētājiem un neattiecas uz piegādi nodokļu maksātājiem to komercdarbībai, profesionālajai darbībai vai citai saimnieciskai darbībai, var uzskatīt, ka nepastāv konkurences izkropļošanas risks. Sestās direktīvas 12. panta 3. punkta b) apakšpunkta nosacījumi ir izpildīti, tāpēc Latvijai jāatļauj piemērot attiecīgo pasākumu uzreiz pēc šā lēmuma paziņošanas,
IR PIEŅĒMUSI ŠO LĒMUMU.
1. pants
Latvija var piemērot pasākumu, par ko tā paziņojusi vēstulē, kuru Komisija reģistrējusi 2006. gada 10. jūlijā, piemērojot samazinātu PVN likmi centralizētajai siltumapgādei, dabasgāzes piegādei un elektroenerģijas piegādei mājsaimniecībām neatkarīgi no ražošanas un piegādes nosacījumiem.
2. pants
Šajā lēmumā mājsaimniecības definētas kā fiziskas personas, kas 1. pantā minētās piegādes saņem galapatēriņam, tādējādi izslēdzot jebkādas piegādes komercdarbībai, profesionālajai un citai saimnieciskai darbībai.
3. pants
Šis lēmums ir adresēts Latvijas Republikai.
Briselē, 2006. gada 18. decembrī.

Labels: 2
1
14
0
3
18